จีนตั้งเป้าศก.โต 7%-พม่าโยนบึม ฝีมือกบฏโกก้าง
นายกรัฐมนตรีหลี่ เค่อเฉียงของจีน แถลงข่าวหลังเสร็จสิ้นการประชุม สภาประชาชนแห่งชาติ (เอ็นพีซี) ที่มีต่อเนื่องมา 11 วัน รวมทั้งการประชุมสภาที่ปรึกษาทางการเมืองประชาชนจีน (ซีพีพีซีซี) ที่กรุงปักกิ่งเมื่อ 15 มี.ค.ว่า ไม่ใช่เรื่องง่ายที่จะทำให้เศรษฐกิจจีนเติบโตในระดับประมาณ 7% ซึ่งเป็นเป้าหมายที่รัฐบาลตั้งไว้ในปีนี้ แต่เจ้าหน้าที่จะทำทุกอย่างที่ทำได้เพื่อรักษาระดับการเติบโตให้อยู่ในขอบข่ายสมเหตุสมผลและไม่กระทบการจ้างงาน ทั้งนี้ หลังที่ประชุมเอ็นพีซี ลงมติสนับสนุนแผนรัฐบาลเพื่อลดเป้าหมายการเติบโตเศรษฐกิจปีนี้ลงครึ่งเปอร์เซ็นต์มาอยู่ที่ 7%,ข่าวระบุว่าเศรษฐกิจจีนขยายตัว 7.4% เมื่อปีที่แล้วหรือลดลงจาก 7.7%ในปี 2556 ส่วนตัวเลข 7%ในปีนี้ ถือเป็นการตั้งเป้าขยายตัวเศรษฐกิจระดับต่ำสุดของจีนในรอบ 11 ปี โดยที่ประชุมเอ็นพีซียังเน้นไปที่เรื่องการปราบปรามคอร์รัปชันและปัญหามลพิษด้วยซึ่งเรื่องนี้นายกรัฐมนตรีของจีนประกาศจะดำเนินการให้โรงงานที่ก่อมลพิษต้องรับผิดชอบและให้บังคับใช้กฎหมายด้านสิ่งแวดล้อมอย่างจริงจัง ส่วนกรณีฮ่องกงที่มีประท้วงเรียกร้องการปฏิรูปและประชาธิปไตย นายหลี่ย้ำว่าทางการจีนจะยังคงยึดมั่นในนโยบาย หนึ่งประเทศ สองระบบ ต่อไป,ส่วนกรณีการสู้รบของกองทัพพม่ากับกลุ่มกบฏกลุ่มชาติพันธุ์โกก้างในรัฐฉานใกล้พรมแดนมณฑลยูนนาน ภาคตะวันตกเฉียงใต้ของจีนที่เกิดมาตั้งแต่เดือนที่แล้วและล่าสุดเมื่อ 13 มี.ค. เครื่องบินรบพม่าขึ้นบินทิ้งระเบิดโจมตีฝ่ายกบฏโกก้างแต่ทำให้พลเรือนจีนเสียชีวิต 5 คน บาดเจ็บ 8 คนนั้น นายหลี่ประกาศจะปกป้องชีวิตและทรัพย์สินพลเมืองตามพรมแดนจีน-พม่าอย่างเต็มที่ พร้อมแสดงความเสียใจต่อเหยื่อและครอบครัวผู้สูญเสีย,วันเดียวกัน เจ้าหน้าที่ระดับสูงของพม่าซึ่งข่าวไม่ได้ระบุชื่อ เผยว่า พม่าไม่ได้ส่งเครื่องบินรุกล้ำน่านฟ้าของจีนพร้อมยกหลักฐานข้อมูลเรดาร์และระบบระบุตำแหน่งบนพื้นโลก (จีพีเอส) ยืนยัน แต่หากจะมีการโจมตีทางอากาศพม่าจะแจ้งฝ่ายจีนก่อนเสมอ และว่ารัฐบาลพม่ารู้สึกเสียใจอย่างยิ่งต่อการสูญเสียชีวิตของพลเรือนชาวจีน พม่าคาดว่าเป็นฝีมือกลุ่มกบฏโกก้างที่ต้องการสร้างความเข้าใจผิดและความหวาดระแวงขึ้นในพื้นที่,ทั้งนี้เจ้าหน้าที่พม่ากล่าวหาว่าเหตุสู้รบระลอกล่าสุดในภูมิภาคโกก้าง เกิดจากกลุ่มกบฏนำโดยนายโฟน จ่อ ชิน ที่พยายามเข้ายึดเมืองหลวงภูมิภาค โกก้างคืนจากกองทัพพม่ากบฏกลุ่มนี้แยกตัวออกจาก กองทัพพันธมิตรประชาธิปไตยแห่งชาติพม่า (เอ็มเอ็นดีเอเอ) นำโดยผู้บัญชาการเชื้อสายจีน นายเผิง เจียเฉิง ที่ลงนามหย่าศึกกับพม่าเมื่อปี 2552.
นายกรัฐมนตรีหลี่ เค่อเฉียงของจีน แถลงข่าวหลังเสร็จสิ้นการประชุม สภาประชาชนแห่งชาติ (เอ็นพีซี) เมื่อ 15 มี.ค. โดยตั้งเป้าจะทำให้เศรษฐกิจจีนเติบโตในระดับประมาณ 7%
นายกรัฐมนตรี,หลี่ เค่อเฉียง,จีน,ประชุม,สภาประชาชนแห่งชาติ,เอ็นพีซี,สภาที่ปรึกษาทางการเมืองประชาชนจีน,ซีพีพีซีซี,กรุงปักกิ่ง,เศรษฐกิจเติบโต,ข่าว,ข่าวต่างประเทศ,ไทยรัฐออนไลน์